สาขาแบงก์หดตัวต่อ กรุงไทยหยุดเพิ่ม
โดย...ทีมข่าวการเงินโพสต์ทูเดย์
12 ก.ย. 2559

โดย...ทีมข่าวการเงินโพสต์ทูเดย์
ธนาคารแห่งประเทศไทย (ธปท.) เปิดเผยจำนวนสาขาธนาคารในไทยเดือน ก.ค.ปีนี้ ยังคงเพิ่มจากช่วงเดียวกันของปีก่อน แม้ว่าแต่ละธนาคารจะมีการปรับตัวเพื่อรองรับกับการให้บริการด้านเทคโนโลยีทางการเงิน (ฟินเทค) ที่ยังมาแรง และต้องปิดสาขาในกรุงเทพฯ จำนวนมาก ขณะเดียวกัน แนวโน้มการลดพนักงานของระบบธนาคารแม้จะยังมีอยู่ แต่จำนวนไม่มากนัก
ธนาคารแห่งประเทศไทย รายงานว่า ในเดือน ก.ค.ที่ผ่านมา ธนาคารพาณิชย์ที่จดทะเบียนในประเทศและสาขาธนาคารต่างประเทศ มีจำนวนสาขารวมทั้งสิ้น 7,059 สาขา เพิ่มขึ้นจากระยะเดียวกันปีก่อน 20 สาขา หรือ 0.28% โดยธนาคารส่วนใหญ่ยังมีสาขาเพิ่มขึ้นจากระยะเดียวกันปีก่อน อาทิ กรุงเทพ มี 1,149 สาขา เพิ่ม 24 สาขา กรุงศรีอยุธยา 646 สาขา เพิ่ม 24 สาขา ไทยเครดิต เพื่อรายย่อย 86 สาขา เพิ่ม 24 สาขา กรุงไทย 1,213 สาขา เพิ่มขึ้น 8 สาขา แลนด์ แอนด์ เฮ้าส์ 130 สาขา เพิ่ม 7 สาขา ขณะที่ธนาคารที่เป็นบริษัทลูกของธนาคารต่างประเทศ อย่างธนาคารแห่งประเทศจีน มีการขยายสาขาเพิ่มอีก 3 สาขา รวมเป็น 6 สาขา เป็นต้น
อย่างไรก็ดี มีธนาคารหลายแห่งได้ปรับลดสาขาที่ตั้งในทำเลใกล้เคียง หรือตั้งซ้ำซ้อน และเป็นสาขาที่ไม่ทำกำไรด้วยเช่นกัน และส่วนหนึ่งก็อาจจะเป็นการปรับลดสาขาเพื่อเปลี่ยนแปลงการให้บริการตาม โดยใช้เทคโนโลยีเข้ามาช่วยในการให้บริการแทน เพื่อลดต้นทุนค่าใช้จ่ายลง อาทิ ซีไอเอ็มบี ไทย มีจำนวน 98 สาขา ลดลงถึง 48 สาขา ธนชาต 607 สาขา ลดลง 11 สาขา กสิกรไทย 1,124 สาขา ลดลง 8 สาขา ยูโอบี 154 สาขา ลดลง 2 สาขา และไทยพาณิชย์ ลดลง 1 สาขา เป็นต้น
สำหรับสาขาของธนาคารต่างประเทศ ยังคงมีจำนวนเท่าเดิม คือ 19 สาขา ส่วนใหญ่มีเพียงสาขาเดียวและมักตั้งอยู่ในกรุงเทพฯ เพื่อใช้ในการติดต่อประสานงานและอำนวยความสะดวกให้ลูกค้าของตัวเองที่มาทำธุรกิจในประเทศไทยเท่านั้น
ทั้งนี้ เป็นที่น่าสังเกตว่า ธนาคารพาณิชย์ที่จดทะเบียนในประเทศไทยส่วนใหญ่มักเลือกปรับลดสาขาที่อยู่ในพื้นที่ของกรุงเทพฯ เป็นหลัก ส่วนหนึ่งมาจากพฤติกรรมของลูกค้าที่หันมาทำธุรกรรมการเงินผ่านสมาร์ทโฟน อินเทอร์เน็ตแบงก์กิ้งมากขึ้น จากความสะดวกและรวดเร็วกว่า ทำให้สาขาในเมืองเริ่มไม่ทำกำไร และเป็นภาระต่อต้นทุน ธนาคารหลายแห่งจึงเลือกปิดสาขาดีกว่าจะปล่อยให้เป็นต้นทุนในระยะยาวต่อ
เห็นได้จากจำนวนสาขาธนาคารทั้งระบบ 7,059 แห่งทั่วประเทศนั้น หากแยกเป็นสาขาตามทำเลที่ตั้งแต่ละภูมิภาคจะพบว่า สาขาในกรุงเทพฯ ลดลงจากระยะเดียวกันปีก่อน 16 สาขา เหลือจำนวน 2,165 สาขา เช่นเดียวกับในภาคใต้ ที่มีจำนวน 862 สาขา ลดลงไป 1 สาขา ขณะที่สาขาในภาคกลางอยู่ที่ 2,231 สาขา เพิ่มขึ้น 24 สาขา ภาคตะวันออกเฉียงเหนือ มี 962 สาขา เพิ่มขึ้น 7 สาขา และภาคเหนือมี 839 สาขา เพิ่มขึ้น 6 สาขา โดยสรุปแล้วทั้งระบบยังมีจำนวนสาขาเพิ่มขึ้น 20 สาขา
เชิดชัย ชมภูนุกูลรัตน์ ผู้ช่วยกรรมการผู้จัดการใหญ่อาวุโส ผู้บริหารสายงานเครือข่ายธุรกิจขนาดเล็กและรายย่อย ธนาคารกรุงไทย กล่าวว่า ธนาคารไม่มีแผนเพิ่มสาขาอีกแล้ว โดยปีนี้สาขาจะคงที่ 1,214 สาขา โดยจะมีการปิดบางสาขาที่ไม่มีลูกค้าและหันไปเปิดสาขาในห้างสรรพสินค้าแทน ส่วนปีหน้าสาขาจะลดลงจากปัจจุบันตามแผนปรับปรุงเครือข่ายสาขา จากการประเมินมีสาขาที่เข้าข่ายอยู่ 50-60 แห่ง
ทั้งนี้ ธนาคารจะจัดเวิร์กช็อป 4 กลุ่มงานจากสาขาที่เข้าข่ายมีธุรกรรมน้อย เพื่อให้เห็นว่า หากปิดสาขาแล้วจะให้บริการลูกค้าอย่างไร หรือถ้าไม่ปิดสาขาจะมีแผนยกระดับการให้บริการอย่างไร หรือมีลูกค้าได้รับผลกระทบมากน้อยเพียงใด แต่ 50-60 สาขาดังกล่าวไม่ได้ถูกปิดทั้งหมดส่วนสาขาที่อยู่ห่างไกลบางแห่งที่มีธุรกรรมน้อยจนธนาคารอื่นปิดทำการไปแล้ว แต่ธนาคารกรุงไทยจะคงไว้ เพื่อช่วยให้ลูกค้าในพื้นที่เข้าถึงบริการทางการเงิน
สำหรับสาขาที่ไม่ทำกำไรในปัจจุบันมีประมาณ 10% ของสาขาทั้งหมด หรือราว 70-80 แห่ง โดยมีทั้งธุรกรรมน้อย และอีกส่วนหนึ่งมาจากสาขานั้นมีเอ็นพีแอลเพิ่มขึ้น ต้องตั้งสำรองหนี้เพิ่มเติม ซึ่งธนาคารมีนโยบายบันทึกเอ็นพีแอลและตั้งสำรองที่สาขา เพื่อให้สาขามุ่งเน้นคัดกรองลูกค้าที่มีคุณภาพเข้ามา แม้จะมีการเข้าระบบอนุมัติสินเชื่อจากส่วนกลางก็ตาม
นอกจากนี้ ธปท.ได้รายงานว่า จำนวนพนักงานในธนาคาร ณ สิ้นไตรมาส 2 ปี 2559 มีทั้งสิ้น 156,434 คน ลดลงเพียง 27 คน แบ่งเป็น พนักงานของธนาคารพาณิชย์ไทย 152,715 คน เพิ่มขึ้น 12 คน และพนักงานสาขาธนาคารต่างประเทศ 3,719 คน ลดลง 39 คน จากช่วงเดียวกันปีก่อน